E Departamento di Infrastructura y Planificacion, DIP a enfrenta y ta enfrentando hopi reto. Esakinan debi na e tantisimo investigacionnan den ultimo añanan cu a paralisa hopi proceso. Ademas tin escasez di personal tambe debi cu ainda tin personal riba schorsing door di e investigacionnan penal. Apesar di e reto serionan aki, DIP ta den proceso pa elimina e atrasonan y pa medio 2024 ya tur hende lo por nota un diferencia.
Tereno ta schaars na Aruba
Un reto cu DIP mester tene cuenta cu ne ta e preocupacion grandi na Aruba pa cu e capacidad di carga na Aruba. Esaki combina cu e hecho cu tereno ta schaars, ta haci cu DIP ta cauteloso y prudente den su maneho ora ta pidi pa traha condominiums of hotel. Esey den e caso specifico aki ta e causa di atraso.
Sinembargo, DIP ta trahando pa cumpli cu sentencia di hues teniendo na cuenta e interes general di pais Aruba y interes di tur esnan cu a pidi tereno. Ta asina tambe cu e realidad di casonan den corte tambe ta un desafio pa DIP pa purba minimalisa esakinan mas hopi posibel y trece e decisionnan bek na DIP mes unda nan ta pertenece.
DIP ta trahando duro riba su eficiencia, integridad y confiansa y no ta un proceso di algun luna pero di añanan cu tin cu drecha (herstel) y ta spera mas movecion den e parti comercial den aña 2024 conforme ley, maneho y reglanan di Pais Aruba.